Povestea a ieșit la iveală după ce un tânăr a fost chemat la declarații în calitate de martor, la sediul IPJ Timiș. Reprezentanții inspectoratului spun că au în lucru două dosare penale și, în ambele, s-au sesizat din oficiu. Surse din cadrul anchetei spun că cele două dosare vizează postări pe Facebook, ce îndeamnă la ură și violență împotriva Guvernului. Totul ar avea se pare legătură cu protestele din ultima perioadă. Anchetatorii explică faptul că în acest moment verificările nu vizează persoane anume ci fapte de instigare publică.



foto: Facebook

„În luna decembrie a anului 2017, pe rețelele sociale, cetățenii au fost invitați să participe la o serie de manifestații publice. Sub protecția anonimatului, a existat tendința ca utilizatorii de bună-credință să fie manipulați, cu ajutorul unor tactici ascunse în interes propriu (prin comentarii, lansarea unor teme/știri false, partajarea unor articole, incitarea la acte de violență). În acest context, vă informăm că polițiștii de investigații criminale din cadrul Inspectoratului Județean Timiș efectuează cercetări, sub coordonarea Parchetului de pe lângă Judecătoria Timișoara, în două dosare penale întocmite sub aspectul săvârșirii infracțiunii de instigare publică. Facem precizarea că cercetările se efectuează pentru siguranța comunității și a persoanelor care participă la manifestații, ca urmare a postărilor pe rețelele de socializare a unor mesaje prin care cetățenii sunt îndemnați la săvârșirea de acte de violență. Instigarea publică este o infracțiune prevăzută de articolul 368 din Codul Penal și este pedepsită de lege”, transmit reprezentanții IPJ Timiș.

Aceasta nu este prima anchetă a autorităților în ceea ce privește postările pe Facebook, la Timișoara. În primăvara lui 2017, timișoreanul Corneliu Vaida a fost sancționat după ce a postat pe Facebook o poză cu mașini ale Poliției Locale Timișoara parcate pe trotuar în fața instituției. Textul ce însoțea imaginea a fost considerat jignitor de reprezentanții polițiștilor locali, astfel că timișoreanul a fost invitat la sediu și amendat cu 900 de lei.

Articole pe aceeași temă:

[related-post post_id=”1817814″]

[related-post post_id=”1817524″]